Узыншагъэр хъумэн IэнатIэм зыщIэгъэкъуэныр псом япэ ирагъэщ
КъБР-м и Iэтащхьэ КIуэкIуэ Казбек дыгъэгъазэм и 12-м щыIащ Республикэ сабий клиникэ сымаджэщым. А IуэхущIапIэм и къудамэ зыбжанэ илъэс куэд хъуауэ зэрызэрамыгъэпэщыжам теухуа тхьэусыхафэхэр иужьрей зэманым мызэ-мытIэу къабгъэдэкIащ сабий сымаджэхэм я адэ-анэхэм.
КIуэкIуэ Казбек сымаджэщым и унэм зыщиплъыхьащ, федеральнэ бюджетым и хьэкъкIэ абы къыхуащэхуа оборудованэхэр зригъэлъэгъуащ, «Узыншагъэ» лъэпкъ проектым хыхьэу зыIэрагъэхьа МРТ аппаратыщIэри яхэту. Сымаджэщым и унафэщIхэм щепсэлъылIэм абы зыщигъэгъуэзащ IуэхущIапIэм зегъэужьынымкIэ Iэмалхэм, ар зыхэт гугъуехьхэм.
Республикэ сабий клиникэ сымаджэщым къепхащ КъБР-м сабийхэм я узыншагъэм кIэлъыплъынымкIэ и IэнатIэр икIи абы медицинэ дэIэпыкъуныгъэ щагъуэт унэтIыныгъэ 15-кIэ. Апхуэдэу щытми, зэрамыгъэпэщыжауэ къонэ неврологиемкIэ, тэмакъ, пэ, тхьэкIумэ узыфэхэм щеIэзэ къудамэхэр, эндокринологие къудамэм и махуэ стационарыр щылажьэ унэхэр. Сымаджэщым лышх узыфэр зыпкърытхэм технологие лъагэхэр зи лъабжьэ дэIэпыкъуныгъэ сабийхэм щрату хуежьащ, ауэ апхуэдэ Iуэхутхьэбзэ унэтIыныгъэ псомкIи ящIэн папщIэ унэр сыт и лъэныкъуэкIи зыхуей хуэзэу зэгъэпэщыжын хуейщ, хьэуар зыгъэкъабзэ IэмэпсымэщIэхэр щIэгъэувауэ адэкIи медицинэ Iэмэпсымэ лъэщхэмкIэ къызэгъэпэщыпхъэщ.
Республикэм и Iэтащхьэм жиIащ а Iуэхур зэфIэгъэкIынымкIэ УФ-м и Президентыр щIэгъэкъуэн къазэрыхуэхъуар: унафэ къащтащ унэр зыхуей хуэзэу зэгъэпэщыным теухуауэ, псори зэхэту сом мелуани 104,2-рэ зытекIуэдэну лэжьыгъэхэм я проект-сметэ тхылъхэри хьэзыр ящIащ. Сымаджэщыр зэрагъэпэщыжым и мызакъуэу, абы сымаджэхэр зэкIуалIэ къудами къыпащIыхьыну я мурадщ, диагностикэ къудамэмрэ сымаджэщ нэхъыщхьэмрэ узэрыкIуэ хъуну зэпрыкIыпIэхэр иIэу.
КIуэкIуэ Казбек къыхигъэщхьэхукIащ узыншагъэр хъумэн IэнатIэм зыщIэгъэкъуэныр, абы зегъэужьыныр япэ ирагъэщ Iуэхухэм зэращыщыр икIи Iэмалу яIэр абы къызэрыхуагъэсэбэпыр. Иджыпсту нэхъыщхьэу гулъытэ зыхуащIыр цIыхухэм япэу зызыхуагъазэ IуэхущIапIэхэр егъэфIэкIуэнырщ. А лэжьыгъэм хохьэ ухуэныгъэщIэ 13 егъэкIуэкIыныр, узыншагъэр хъумэн IэнатIэм и IуэхущIапIэ 35-рэ сыткIи зыхуей хуэзэу зэгъэпэщыжыныр, медицинэ IэмэпсымэхэмкIэ къызэгъэпэщыныр, нэгъуэщI куэди. «ЦIыхухэм япэу зызыхуагъазэ IуэхущIапIэхэр егъэфIэкIуэным хуэгъэпса программэр илъэситхум тещIыхьащ, апхуэдэу щытми, дэ къалэну зыхудогъэувыж абы щыубзыхуа Iуэху нэхъыщхьэхэр илъэсищым къриубыдэу зэфIэдгъэкIыну», — жиIащ КIуэкIуэ Казбек.
КъБР-м и Iэтащхьэмрэ
Правительствэмрэ я пресс-IуэхущIапIэ.
